b'\n_START_ARTICLE_\nPuuro\n_START_PARAGRAPH_\nPuuro on yleens\xc3\xa4 viljasta vedess\xc3\xa4 tai maidossa keitt\xc3\xa4m\xc3\xa4ll\xc3\xa4 tehty paksuhko, lusikalla sy\xc3\xb6t\xc3\xa4v\xc3\xa4 ruoka.  Puuroa voidaan tehd\xc3\xa4 esimerkiksi vehn\xc3\xa4st\xc3\xa4, kaurasta, ohrasta, riisist\xc3\xa4 tai rukiista. Puuron mausteena k\xc3\xa4ytet\xc3\xa4\xc3\xa4n yleisesti suolaa. Puuroon saatetaan joskus lis\xc3\xa4t\xc3\xa4 esimerkiksi voita ("voisilm\xc3\xa4"), sokeria, hunajaa, maitoa  tai siirappia. Riisipuuron p\xc3\xa4\xc3\xa4lle ripotellaan usein kanelia. Puurojen lisukkeena voidaan k\xc3\xa4ytt\xc3\xa4\xc3\xa4 puurosta riippuen my\xc3\xb6s esimerkiksi kiisseli\xc3\xa4, marja- tai sekahedelm\xc3\xa4keittoa, tuoreita marjoja, marjasosetta tai hilloa. Puuroa sy\xc3\xb6d\xc3\xa4\xc3\xa4n perinteisesti aamiaisella mutta my\xc3\xb6s lounaalla tai p\xc3\xa4iv\xc3\xa4llisell\xc3\xa4. Varsinkin vispi- tai riisipuuroa tarjotaan usein j\xc3\xa4lkiruoaksi. Varsinkin aiemmin oli tapana paistaa t\xc3\xa4hteeksi j\xc3\xa4\xc3\xa4nyt puuro voilla voidellussa pannussa. Nestepitoista, laihaa puuroa sanotaan velliksi._NEWLINE_Puuro voidaan valmistaa esimerkiksi mikroaaltouunissa, kattilassa liedell\xc3\xa4 tai hauduttaa uunissa. Mikroaaltouunissa valmistettavasta puurosta voidaan k\xc3\xa4ytt\xc3\xa4\xc3\xa4 esimerkiksi nimityst\xc3\xa4 mikropuuro ja pikapuuro. _NEWLINE_Puuroja voidaan my\xc3\xb6s valmistaa keitt\xc3\xa4m\xc3\xa4tt\xc3\xa4; t\xc3\xa4llaisia puuroja kutsutaan tuore- tai raakapuuroiksi. Tuore- ja raakapuuroja valmistetaan laittamalla hiutaleet esimerkiksi illalla nesteeseen turpoamaan, ja aamulla puuro on valmis nautittavaksi. Nestett\xc3\xa4 voi vaihdella mielens\xc3\xa4 mukaan tai k\xc3\xa4ytt\xc3\xa4\xc3\xa4 esimerkiksi jogurttia. _NEWLINE_Ensimm\xc3\xa4iset viittaukset veteen keitetyst\xc3\xa4 puurosta l\xc3\xb6ytyv\xc3\xa4t Egyptist\xc3\xa4 ajanlaskun alusta. Skandinaavisissa l\xc3\xa4hteiss\xc3\xa4 puuro mainitaan 1000-luvun alun viikinkisaagoissa. Puuro on balttialainen lainasana, ja Kannaksella sanasta on tunnettu muoto putro. Savossa ja Karjalassa puuroa on kutsuttu nimell\xc3\xa4 huttu, ja it\xc3\xa4isimmiss\xc3\xa4 osissa Suomea ven\xc3\xa4l\xc3\xa4isill\xc3\xa4 nimill\xc3\xa4 kaassa tai kaassu. Ruotsalaista alkuper\xc3\xa4\xc3\xa4 oleva sana velli on tarkoittanut l\xc3\xb6ys\xc3\xa4\xc3\xa4 puuroa.\n_START_SECTION_\nPuuro ruoanlaitossa\n_START_PARAGRAPH_\nPuuronkeitto voi olla my\xc3\xb6s v\xc3\xa4livaihe muun ruokalajin valmistamisessa. Esimerkiksi porkkanalaatikko perustuu riisi-, ohraryyni- tai mannapuuroon ja porkkanasoseeseen. My\xc3\xb6s karjalanpiirakat t\xc3\xa4ytet\xc3\xa4\xc3\xa4n yleens\xc3\xa4 riisipuurolla.\n_START_SECTION_\nPuuro kouluruokana\n_START_PARAGRAPH_\nErilaiset puurot ovat olleet suosittuja my\xc3\xb6s kouluruokana, ja nykyisinkin ne sopivat t\xc3\xa4ytt\xc3\xa4m\xc3\xa4\xc3\xa4n vaatimusta kasvisruokien tarjoamisesta koulussa. Puurot ovat my\xc3\xb6s edullisia valmistaa. Puuro kouluruokana kuitenkin jakaa mielipiteit\xc3\xa4 aiempaa enemm\xc3\xa4n.'